ORDE do 4 de xaneiro de 2006 pola que se establecen as bases reguladoras para a concesión de compensacións financeiras os mexilloeiros e mariscadoras/es derivadas da paralización temporal da actividade coma consecuencia de biotoxinas mariñas.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 09/01/2006

O Regulamento (CE) nº 1421/2004 do Consello, do 19 de xullo de 2004, que modifica o Regulamento (CE) nº 2792/1999, polo que se definen as modalidades e condicións das intervencións con finalidade estrutural no sector da pesca, constitúe un marco para o conxunto das intervencións no sector pesqueiro realizadas no territorio dun Estado membro.
Entre as medidas recollidas no citado regulamento atópanse a posibilidade de conceder compensacións financeiras cando a contaminación provocada nos peixes polo crecemento de plancto produtor de toxinas ou a presenza de plancto que conteña biotoxinas fagan necesario, para a protección da saúde humana, suspender a cría durante catro meses consecutivos ou, cando as perdas xeradas como resultado da suspensión da cría durante o período de concentración de vendas representen o 35% do volume anual de negocios da empresa de que se trate.
Con tal obxecto, e facendo uso das facultades que me confire o artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo 1º.-Bases.
Apróbanse as bases para a concesión de compensacións financeiras aos titulares de concesión de
bateas e os titulares de permisos de explotación de marisqueo derivadas da paralización temporal da actividade coma consecuencia de biotoxinas mariñas, e que figuran como anexo a esta orde.
Artigo 2º.-Crédito orzamentario.
1. As subvencións concederanse con cargo ás aplicacións orzamentarias 14.03.614B.770.2 e 14.03.614B.780.1 dos orzamentos xerais da Comunidade Autónoma de Galicia para o ano 2006.
2. O importe máximo de concesión destas subvencións é de 500.000 A e 300.000 A, dos cales 400.000 A e 240.000 A son cofinanciados pola Unión Europea a través do Instrumento Financeiro de Orientación Pesqueira (IFOP) na súa medida paralizacións temporais. Estes importes poderán ser ampliados en función das dispoñibilidades orzamentarias sen que iso dea lugar á apertura de novo prazo de presentación de solicitudes, salvo indicación expresa en contrario na orde que se publique para o efecto.
Artigo 3º.-Solicitudes.
1. O modelo de solicitude é o que se establece como anexo I ás bases reguladoras.
2. As solicitudes poderán presentarse a partir do día seguinte á publicación desta orde no Diario Oficial de Galicia, sempre que se dean as condicións establecidas nesta orde.
Disposición adicional
Delégase nos delegados territoriais da Consellería de Pesca e Asuntos Marítimos as atribucións en materia de resolución dos procedementos de concesión, de revogación e reintegro das compensacións, de modificación destas, de anticipo de pagamento, e dos sancionadores que procedan (agás cando a competencia resida no Consello da Xunta de Galicia), referidos a solicitudes incluídos integramente dentro do ámbito territorial de cada delegación.
Disposicións derradeiras
Primeira.-Facúltase o director xeral de Estruturas e Mercados da Pesca para que dite as resolucións necesarias para o desenvolvemento e aplicación desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 4 de xaneiro de 2006.
Carmen Gallego Calvar
Conselleira de Pesca e Asuntos Marítimos
ANEXO
Bases reguladoras para a concesión de compensacións financeiras ós mexilloeiros e mariscado
ras/es derivadas da paralización temporal da actividade coma consecuencia de biotoxinas mariñas.
Capítulo I
Disposicións xerais
Artigo 1º.-Obxecto.
Esta orde ten por obxecto o establecemento das bases reguladoras para a concesión compensacións financeiras os mexilloeiros e mariscadoras/es derivadas da paralización temporal da actividade coma consecuencia de biotoxinas mariñas.
Artigo 2º.-Marco normativo.
Para o outorgamento e execución das subvencións reguladas nesta orde haberá que aterse ao disposto nas normas seguintes:
a) O Regulamento (CE) nº 1421/2004 do Consello, do 19 de xullo de 2004, que modifica o Regulamento (CE) nº 2792/1999, polo que se definen as modalidades e condicións das intervencións con finalidade estrutural no sector da pesca.
b) Preceptos básicos da Lei 38/2003, do 17 de novembro, xeral de subvencións.
c) Real decreto 3448/2000, do 22 de decembro, polo que se establece a normativa básica das axudas estruturais no sector pesqueiro e as súas posteriores modificacións.
d) Lei de réxime financeiro e orzamentario de Galicia, texto refundido aprobado polo Decreto lexislativo 1/1999, do 7 de outubro, e modificada polas leis 8/1999, do 30 de decembro, Lei 5/2000, do 28 de decembro, Lei 3/2002, do 29 de abril, Lei 7/2002, do 27 de decembro, Lei 9/2003, do 23 de decembro, e 14/2004, do 29 de decembro.
e) Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Artigo 3º.-Beneficiarios.
1. Poderán ser beneficiarios das compensacións financeiras os titulares de concesións de bateas, os seus empregados e os titulares de permisos de explotación de marisqueo e os seus tripulantes.
2. Poderán solicitar a compensación financeira cando se dean algún destes supostos:
a) Cando a presenza de biotoxinas mariñas obrigue a suspender a cría durante máis de catro meses consecutivos.
b) Cando as perdas xeradas como resultado da suspensión da cría, debido á presenza de biotoxinas mariñas, durante o período de concentración de vendas representen máis do 35% do volume anual de negocios da empresa de que se trate.
3. A concesión da compensación non poderá abarcar máis de seis meses de suspensión ata finais de 2006.
4. Non poderán obter a condición de beneficiario aquelas entidades nas que concorra algunha das cir
cunstancias sinaladas no artigo 13, parágrafos 2 e 3, da Lei 38/2003, do 17 de novembro, xeral de subvencións.
Artigo 4º.-Requisitos.
1. Para a obtención das axudas os tripulantes deberán cumprir os seguintes requisitos:
a) Figurar enrolados a bordo dalgún barco que teña o correspondente permiso de explotación de marisqueo.
b) Atoparse na situación de alta na Seguridade Social e manter a relación laboral co barco que ten o permiso de explotación de marisqueo no momento no que se produciu a paralización temporal da actividade, non estar percibindo prestación por desemprego, nin salario ningún polo que sería a súa actividade habitual.
c) Acreditar un período de cotización no réxime especial de traballadores do mar de, cando menos, seis meses ao longo da súa vida laboral.
d) Estar ao corrente no pagamento das súas obrigas fiscais e de Seguridade Social, e de non ter débedas coa Xunta de Galicia.
2. Para a obtención das axudas os empregados deberán cumprir os seguintes requisitos:
a) Ter unha relación laboral cun titular dunha concesión de bateas de, cando menos seis meses continuados no período anterior ao momento no que se produciu a paralización temporal da actividade.
b) Atoparse na situación de alta na Seguridade Social no momento no que se produciu a paralización temporal da actividade, non estar percibindo prestación por desemprego, nin salario ningún polo que sería a súa actividade habitual.
c) Estar ao corrente no pagamento das súas obrigas fiscais e de Seguridade Social e de non ter débedas coa Xunta de Galicia.
Artigo 5º.-Obrigas dos beneficiarios.
1. Os beneficiarios, ao formalizar a súa solicitude, sométense voluntariamente ao cumprimento das condicións que se establecen nesta orde, así como ao cumprimento dos requisitos estipulados na normativa de aplicación a estas.
2. Os beneficiarios deberán:
a) Facilitar toda a información que lles sexa requirida en relación ás compensacións e someterse ás actuacións de comprobación que deba efectuar a entidade concedente, así como aos órganos de fiscalización e control da Comunidade Autónoma, da Administración xeral do Estado e da Unión Europea.
b) Comunicar ao órgano concedente a obtención doutras subvencións, axudas, ingresos ou recursos que financien as actividades subvencionadas.
c) Destinar as compensacións ao fin concreto para o que se conceda.
3. A presentación da solicitude suporá a autorización ao órgano xestor para obter dos organismos competentes os certificados de que está ao corrente no cumprimento das obrigas tributarias e non ten débedas pendentes de pagamento á Xunta de Galicia. Non obstante, se por razóns técnicas ou doutra índole estes certificados non puidesen ser obtidos polo órgano xestor poderán serlle requiridos ao interesado.
Artigo 6º.-Alcance da axuda.
1. A contía das axudas está condicionada, en todo caso, á existencia de dispoñibilidades orzamentarias.
2. A contía que se vai percibir por cada solicitante determinarase con base no volume medio da empresa ou do traballador autónomo nos últimos tres anos nos mesmos períodos nos que se suspendeu a actividade e representará como máximo o 70% da perda sofrida.
3. Os empregados dos titulares de concesión de bateas e os tripulantes dos permisos de explotación de marisqueo levado a cabo en barco percibirán unha axuda de 45 A por día.
Artigo 7º.-Incompatibilidades.
A percepción das compensacións previstas nesta orde será incompatible coa percepción de outras axudas para o mesmo proxecto financiadas por fondos europeos.
Capítulo II
Procedemento de xestión
Artigo 8º.-Presentación de solicitudes.
1. As solicitudes dirixiranse á conselleira de Pesca e Asuntos Marítimos, segundo o modelo que figura no anexo I a esta orde, e presentarase dentro do prazo establecido na correspondente convocatoria no rexistro da Consellería de Pesca e Asuntos Marítimos ou no de calquera das súas delegacións territoriais e comarcais, e en calquera dos lugares previstos no artigo 38 da Lei 30/1992, do 26 de novembro de 1992, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro de 1999.
2. As solicitudes virán asinadas polo representante legal da entidade solicitante ou por persoa física.
Artigo 9º.-Documentación.
Coa solicitude deberá achegarse a seguinte documentación (dous exemplares):
1. Copia cotexada do documento nacional de identidade do asinante ou asinantes da solicitude.
2. Tarxeta de identificación fiscal da entidade solicitante.
3. Documento acreditativo da titularidade da concesión ou do permiso de explotación.
4. Certificados de que está ao corrente no cumprimento das obrigas tributarias e non ten débedas pendentes de pagamento á Xunta de Galicia e de estar ao corrente no cumprimento das obrigas coa Seguridade Social.
5. Declaración responsable de non estar incurso en prohibición para obter a condición de beneficiario de compensacións, conforme o anexo III.
Artigo 10º.-Emenda da solicitude.
1. Os órganos responsables da tramitación das solicitudes comprobarán que estas reúnen todos os requisitos recollidos nesta orde. En caso contrario poráselles de manifesto por escrito aos interesados, para que nun prazo de dez (10) días remitan cantos datos, documentos complementarios e aclaracións se consideren necesarios para poder resolver o expediente, coa indicación de que, se así non o fixeran, considerarase que desistiron da súa petición, logo de resolución que deberá ser ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. Sen prexuízo do anterior, en calquera momento do procedemento, o servizo xestor poderá requirir aqueles datos ou documentos complementarios que resulten necesarios para a tramitación e adopción da resolución que proceda.
Artigo 11º.-Órganos de xestión.
A tramitación dos expedientes será realizada polos servizos correspondentes das delegacións territoriais da Consellería de Pesca e Asuntos Marítimos, que comprobaran a situación de desemprego dos solicitantes.
Artigo 12º.-Documentación para a determinación da contía da axuda para os titulares de concesión de bateas e titulares de permisos de explotación de marisqueo.
Para proceder a determinar a contía da axuda, os interesados deberán acreditar o volume de negocio por mes e ano así como por especie, por quilo e prezo por quilo nos tres últimos anos.
A maneira de acreditar este volume de negocio será a seguinte:
a) Titulares de concesión de bateas:
1. Se son titulares asociados que comercializan por si mesmos o produto o acreditarán mediante un certificado emitido polo secretario da asociación para cada asociado que solicite a axuda que conteña o indicado no primeiro parágrafo deste artigo.
2. Se son autónomos non asociados, o acreditarán mediante facturas compulsadas do vendido no período que serve de base para o cálculo (os tres últimos anos).
b) Titulares dun permiso de explotación de marisqueo:
1. Certificado expedido polo secretario da lonxa do despachado nos tres últimos anos.
Artigo 13º.-Documentación para o pagamento aos empregados de titulares de concesión de bateas e aos tripulantes de permisos de explotación de marisqueo.
-Tripulantes:
Copia compulsada da cartilla de navegación.
-Empregados:
Copia compulsada TC1 e TC2.
Copia compulsada do contrato de traballo.
Artigo 14º.-Resolución e aceptación.
1. A resolución destas axudas correspóndelle aos delegados territoriais.
2. A resolución notificarase aos interesados para que no prazo de 10 días comuniquen a súa aceptación ou rexeitamento da subvención nas condicións expresadas nela.
3. En función das dispoñibilidades orzamentarias adicionais, derivadas do rexeitamento da compensación propostas, de modificación de resolucións de outorgamento ou de incremento do crédito destinado a este fin, poderán ampliarse os beneficiarios desta orde.
4. As resolucións emitiranse e notificaranse aos interesados no prazo máximo de seis meses desde a publicación desta orde. O vencemento do prazo máximo indicado sen que se notifique a resolución posibilitará que os interesados poidan entender desestimada a súa pretensión por silencio administrativo.
Artigo 15º.-Recursos.
Contra a resolución que se dite, que pon fin á vía administrativa, poderase interpor, con carácter potestativo, recurso de reposición perante a conselleira de Pesca e Asuntos Marítimos no prazo dun (1) mes, ou recurso contencioso-administrativo perante o órgano xurisdicional competente no prazo de dous (2) meses, contados, en ambos os casos, a partir do día seguinte ao da notificación da resolución.
Artigo 16º.-Reintegro.
Procederá o reintegro, total ou parcial, da compensación concedida e dos xuros de demora que se teña dereito a percibir desde o momento do seu pagamento ata a data na que se acorde a procedencia do reintegro nos supostos sinalados no artigo 78.10º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, segundo redacción dada pola Lei 14/2004, do 29 de decembro, de medidas tributarias e de réxime administrativo.
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA